KOMMISSIONENS BESLUTNING

af 30. marts 2007

om EF-tilskud til en referenceundersøgelse af forekomsten af salmonella i slagtesvin, som skal gennemføres i Bulgarien og Rumænien

(meddelt under nummer K(2007) 1394)

(Kun den bulgarske og den rumænske udgave er autentiske)

(2007/219/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 20, og

ud fra følgende betragtninger:

Ved beslutning 90/424/EØF er der fastsat bestemmelser om EF-tilskud til specifikke veterinærforanstaltninger. Det er endvidere fastsat, at Fællesskabet skal iværksætte eller bistå medlemsstaterne ved iværksættelsen af de tekniske og videnskabelige foranstaltninger, der er nødvendige for at udvikle veterinærbestemmelser og for at udvikle undervisning og uddannelse på veterinærområdet.

I henhold til Europa-Parlamentets og Rådets forordning (EF) nr. 2160/2003 af 17. november 2003 om bekæmpelse af salmonella og andre bestemte fødevarebårne zoonotiske agenser (2) skal der inden udgangen af 2007 opstilles et EF-mål for mindskelse af forekomsten af salmonella i slagtesvin.

Efter anmodning fra Kommissionen vedtog Ekspertpanelet for Biologiske Farer under Den Europæiske Fødevaresikkerhedsautoritet (EFSA) på mødet den 16. marts 2006 en udtalelse om risikovurdering og muligheder for risikobegrænsende foranstaltninger med hensyn til salmonella i svineproduktionen. I udtalelsen foreslås der tekniske specifikationer for en referenceundersøgelse af forekomsten af salmonella i slagtesvin i Fællesskabet.

Med henblik på opstilling af et sådant EF-mål er der behov for sammenlignelige oplysninger om forekomsten af salmonella i populationer af slagtesvin i Bulgarien og Rumænien. Sådanne oplysninger foreligger ikke i øjeblikket, og der bør derfor gennemføres en særlig undersøgelse for at registrere forekomsten af salmonella i slagtesvin, idet undersøgelsen skal dække et passende tidsrum i de pågældende medlemsstater.

I EFSA-udtalelsen anbefales det, at der tages prøver på slagteriet ved at udtage ileocækale lymfeknuder som billede på salmonellastatus for de svin, der er sendt til slagtning. En sådan prøveudtagning bør derfor anvendes som et middel til at overvåge forekomsten af salmonella i slagtesvin.

Undersøgelsen har til formål at tilvejebringe de tekniske data, der er nødvendige for at udvikle Fællesskabets veterinærbestemmelser. I betragtning af hvor vigtigt det er, at der indsamles sammenlignelige oplysninger om forekomsten af salmonella i slagtesvin i Bulgarien og Rumænien, bør der ydes EF-tilskud til de pågældende medlemsstater til gennemførelsen af de specifikke opgaver, der skal udføres som led i undersøgelsen. Udgifter til laboratorieprøver bør således godtgøres 100 % op til et vist maksimumsbeløb. Alle øvrige udgifter, f.eks. til prøveudtagning, transport og administration, bør ikke være EF-tilskudsberettigede.

EF-tilskuddet bør ydes, under forudsætning af at undersøgelsen gennemføres i overensstemmelse med EF-retsforskrifterne og under overholdelse af visse andre nærmere angivne betingelser. EF-tilskuddet bør ydes under forudsætning af, at de planlagte foranstaltninger gennemføres som planlagt, og at myndighederne fremlægger alle nødvendige oplysninger inden for de fastsatte frister.

Det er nødvendigt at fastlægge, hvilken omregningskurs der skal anvendes for de betalingsanmodninger, der indgives i national valuta som defineret i artikel 1, litra d), i Rådets forordning (EF) nr. 2799/98 af 15. december 1998 om den agromonetære ordning for euroen (4) .

VEDTAGET FØLGENDE BESLUTNING:

Artikel 1

Emne og anvendelsesområde

1. Der gennemføres en undersøgelse med henblik på at vurdere forekomsten af Salmonella spp. i Bulgarien og Rumænien i slagtesvin ved udtagning af prøver på slagterier i de pågældende medlemsstater (i det følgende benævnt »undersøgelsen«).

2. Undersøgelsen omfatter perioden 1. april 2007 til 30. september 2007.

3. I denne beslutning forstås ved »kompetent myndighed« en medlemsstats myndighed eller myndigheder efter betydningen i artikel 3, stk. 1, i forordning (EF) nr. 2160/2003.

Artikel 2

Tekniske specifikationer

Prøveudtagning og analyse i forbindelse med undersøgelse foretages af den kompetente myndighed eller under den kompetente myndigheds tilsyn i overensstemmelse med de tekniske specifikationer i bilag I.

Artikel 3

Indsamling af data, vurdering og rapportering

1. Den kompetente myndighed indsamler og vurderer resultaterne af det arbejde, der er udført i henhold til artikel 2 i denne beslutning, og meddeler Kommissionen alle nødvendige aggregerede data og sin vurdering.

Kommissionen videresender oplysningerne sammen med de nationale aggregerede data og medlemsstaternes vurderinger til Den Europæiske Fødevaresikkerhedsautoritet, som ser nærmere på dem.

2. Nationale aggregerede data og resultater som omhandlet i stk. 1 gøres offentligt tilgængelige på en måde, der sikrer overholdelse af princippet om fortrolighed.

Artikel 4

EF-tilskud

1. Der ydes EF-tilskud til visse udgifter afholdt af Bulgarien og Rumænien i forbindelse med laboratorieprøver, dvs. bakteriologisk påvisning af Salmonella spp. og serotypning af salmonella-isolater og serologiske undersøgelser.

2. EF-tilskuddet udgør højst:

EF-tilskuddet må dog ikke overstige de i bilag II angivne beløb.

Artikel 5

Betingelser for EF-tilskuddet

1. Tilskuddet i henhold til artikel 4 ydes til Bulgarien og Rumænien under forudsætning af, at undersøgelsen gennemføres i overensstemmelse med de relevante EF-retsforskrifter, herunder konkurrencereglerne og bestemmelserne om indgåelse af offentlige kontrakter, og på følgende betingelser:

De love og administrative bestemmelser, der er nødvendige for at gennemføre undersøgelsen, sættes i kraft senest den 1. april 2007.

Der fremsendes senest den 31. oktober 2007 en endelig rapport om den tekniske gennemførelse af undersøgelsen, ledsaget af dokumentation for de afholdte udgifter og de opnåede resultater i perioden 1. april 2007 til 30. september 2007; bilagene til dokumentation for de afholdte udgifter skal som et minimum indeholde de i bilag III angivne oplysninger.

2. Et forskud på 50 % af det samlede beløb, jf. bilag II, kan udbetales efter anmodning herom fra Bulgarien eller Rumænien.

3. Manglende overholdelse af de i stk. 1, litra c), angivne tidsfrister medfører en gradvis nedsættelse af det EF-tilskud, der udbetales, med 25 % af det samlede beløb den 15. november 2007, 50 % den 1. december 2007 og 100 % den 15. december 2007.

Artikel 6

Omregningskurs for udgifter

Af hensyn til administrativ effektivitet skal alle udgifter, der forelægges med henblik på EF-tilskud, angives i euro. I overensstemmelse med Kommissionens forordning (EF) nr. 1913/2006 af 20. december 2006 om gennemførelsesbestemmelser for den agromonetære ordning for euroen i landbrugssektoren og om ændring af visse forordninger (5) skal omregningskursen for udgifter i en anden valuta end euro være den sidste vekselkurs, som Den Europæiske Centralbank har fastsat inden den første dag i den måned, i hvilken betalingsanmodningen indgives af den berørte medlemsstat.

Artikel 7

Anvendelse

Denne beslutning anvendes fra den 1. april 2007.

Artikel 8

Adressater

Denne beslutning er rettet til Republikken Bulgarien og til Rumænien.

(1) EFT L 224 af 18.8.1990, s. 19. Senest ændret ved forordning (EF) nr. 1791/2006 (EUT L 363 af 20.12.2006, s. 1).

(2) EUT L 325 af 12.12.2003, s. 1. Senest ændret ved Rådets forordning (EF) nr. 1791/2006.

(3) EUT L 275 af 6.10.2006, s. 51.

(4) EFT L 349 af 24.12.1998, s. 1.

(5) EUT L 365 af 21.12.2006, s. 52.

BILAG I

Tekniske specifikationer, jf. artikel 2

1. Prøveudtagning

Der udtages randomiserede stikprøver af svin, der er blevet holdt i mindst de tre forudgående måneder i medlemsstaten, i følgende minimumsantal:

Bulgarien: 192

Rumænien: 300.

Bulgarien og Rumænien udtager yderligere 10 % ekstra prøver, der skal analyseres, hvis nogle af prøverne af en eller anden årsag udelukkes fra undersøgelsen.

Prøveudtagningen stratificeres pr. deltagende slagteri og proportionalt med slagterikapaciteten. Medlemsstaterne opstiller hver især alle slagterier i størrelsesorden efter antal slagtede svin i det foregående år. Medlemsstaterne skal på den måde hver især kortlægge, hvilke slagterier der har stået for mindst 80 % af alle slagtede slagtesvin.

Der beregnes et overslag over det samlede antal svin og slagtekroppe, der skal udtages prøver af på hvert af de slagterier, der indgår i undersøgelsen, ved at gange antallet af stikprøver (f.eks. 2 400) med andelen af behandlede slagtesvin i det foregående år. Hvis et slagteri f.eks. stod for 25 % af svineslagtningerne i de udvalgte slagterier (dvs. dem, der repræsenterer mindst 80 % af alle slagtesvin, der slagtes i den pågældende medlemsstat), skal der udtages prøver af 600 svin (= 2 400 × 0,25). Dette antal deles ligeligt, så der udtages prøver af 50 svin pr. måned i 12 måneder, jf. eksemplet i skema 1.

Hvis et slagteri ikke længere er i drift, hvis der er åbnet et nyt slagteri, eller hvis man forventer en betydelig ændring i anlæggets kapacitet i undersøgelsesperioden, justeres den skønnede kapacitet imidlertid i overensstemmelse hermed.

Skema 1

Vægtning af slagterier med henblik på fordeling af, hvor mange slagtesvin der skal udtages prøver af på de enkelte slagterier; beregning af antal dyr, der udtages prøver af, pr. slagteri

Slagteri-id Antal slagtesvin behandlet året før Procentandel af det samlede antal slagtede dyr omfattet af undersøgelsen Antal prøver pr. slagteri Prøver pr. måned (/12) AXD 88 000 17,6 0,176 × 2 400 = 422,4 422,4 : 12 = 36 SVH 25 000 5,0 TPB 75 000 15,0 MLG 100 000 20,0 GHT 212 000 42,4 I alt 500 000 (1) 100,0

For hvert slagteri udtrækkes der hver måned et tilfældigt tal fra 1 til 31. Hvis det tilfældigt valgte tal er en slagtedag i den pågældende måned, vælges den pågældende dag som prøveudtagningsdag. Hvis det ikke er en slagtedag, udtrækkes et nyt tilfældigt tal. Denne procedure gennemføres en gang om måneden og gentages lige så mange gange, som der er prøver, der skal udtages på slagteriet. F.eks. gentages proceduren for slagteriet AXD mindst 36 gange med henblik på at finde mindst 36 tilfældigt valgte arbejdsdage. Det kan således forekomme, at der skal tages prøver af mere end en slagtekrop pr. dag.

Da antallet af dyr, der slagtes på en given dag, kan variere særdeles meget, foretages den randomiserede udvælgelse af det enkelte dyr på slagteriet på den dag, der er tilfældigt valgt til prøveudtagning. På den pågældende dag skal man kende det samlede antal dyr, og slagteriet skal da vælge en slagtekrop eller slagtekroppe ved hjælp af et randomiseringsskema, som det har fået udleveret, og som er genereret ved at anvende et maksimumsantal, der overstiger det højest mulige antal slagtesvin, der slagtes på en dag på et slagteri i medlemsstaten.

Et randomiseringsskema kan se ud som vist i skema 2.

Skema 2

Randomiseringsskema

Slagteri Dag i måneden Slagtekrops identitet (2) AXD 19 5 4 2 12 124 12 2 8 59

Følgende dyr er udelukket fra at deltage i referenceundersøgelsen:

— dyr på under 50 kg levende vægt eller på over 170 kg levende vægt

— dyr, der er nødslagtede

— slagtekroppe, der er helt kasseret.

2. Prøver

2.1. Prøveudtagning generelt

— Der udtages en samleprøve af ileocækale lymfeknuder eller mindst 5 enkeltprøver af ileocækale lymfeknuder fra alle udvalgte svin. Om muligt tages mindst 25 g lymfeknuder uden fedt eller bindevæv.

— På slagteriet opbevares optegnelser vedrørende dato og klokkeslæt for udtagning af de enkelte prøver samt dato og klokkeslæt for afsendelsen af prøverne og navnet på kurervirksomheden.

2.2. Nærmere beskrivelse af udtagning af prøver af ileocækale lymfeknuder

Mesenteriet mellem cæcum og den del af ileum, der er tættest på cæcum, rives åbent, og de ileocækale lymfeknuder viser sig på overfladen af det iturevne sted. Hvis der tages individuelle lymfeknuder, tages de uden videre fra det åbnede mesenterium uden brug af kniv, men med handsker. Lymfeknuderne eller samleprøven anbringes i en plasticpose, der mærkes med dato, klokkeslæt, slagteriets identifikationsnummer og prøvens identifikationskode.

3. Transport

Prøverne sendes ekspres eller med kurer højst 36 timer efter prøveudtagningen og skal være laboratoriet i hænde senest 72 timer efter prøveudtagningen. Prøver, der ankommer mere end 72 timer efter prøveudtagningen kasseres, medmindre analysen påbegyndes senest 96 timer efter prøveudtagningen, og forudsat at kølekæden ikke er blevet brudt.

4. Analyse og serotypning af prøver

Analyse og serotypning af prøver foretages på det nationale referencelaboratorium. Hvis det nationale referencelaboratorium ikke råder over den nødvendige kapacitet til at foretage alle analyserne, eller hvis det ikke er referencelaboratoriet, der rutinemæssigt foretager påvisning, kan de kompetente myndigheder dog beslutte at udpege et begrænset antal andre laboratorier, som tager del i den offentlige salmonellakontrol, til at foretage analyserne.

Disse laboratorier skal have dokumenteret erfaring med anvendelse af den krævede påvisningsmetode, de bør have etableret et kvalitetssikringssystem, som er i overensstemmelse med ISO 17025-standarden, og de bør arbejde under det nationale referencelaboratoriums tilsyn.

På laboratoriet opbevares prøverne nedkølet, indtil den bakteriologiske undersøgelse, som skal foretages senest 24 timer efter modtagelsen af prøverne, og således at analysen påbegyndes senest 96 timer efter prøveudtagningen.

4.1. Forberedelse af prøver

Lymfeknuder dekontamineres på overfladen inden analysen, ved at de nedsænkes i ren alkohol og derefter lufttørres.

Alle lymfeknuder samles i en plasticpose, der lukkes, og som man slår på med en hammer eller lignende og dermed knuser lymfeknuderne.

De homogeniserede lymfeknuder vejes og anbringes i en steril beholder med opvarmet »buffered« peptonvand (BPW) i en fortynding på 1:10. Beholderne inkuberes i alt i (18 ± 2) timer ved (37 ± 1) °C.

4.2. Påvisningsmetode

Den metode, der anbefales af EF-referencelaboratoriet for salmonella i Bilthoven, Nederlandene, skal anvendes.

Metoden er beskrevet i den aktuelle udgave af forslag til bilag D til ISO 6579:2002: »Bestemmelse af Salmonella spp. i dyrefæces og i prøver fra primærproduktionsleddet«. Ved denne metode anvendes et halvfast medium (modified semi-solid Rappaport-Vassiladis — MSRV) som eneste selektive berigelsesmedium.

4.3. Serotypning

Alle stammer, der er isoleret og bekræftet som værende Salmonella spp., serotypebestemmes efter Kaufmann-White-skemaet.

Som led i kvalitetssikringen sendes 16 af de typbare stammer og 16 af de ikke-typbare isolater til EF-referencelaboratoriet. Hvis der er isoleret færre stammer, sendes alle.

4.4. Fagtypning

Hvis der foretages fagtypning af isolater af Salmonella serovar typhimurium og Salmonella serovar enteritidis (fakultativt), anvendes de metoder, der er beskrevet af WHO’s referencecenter for fagtypning af salmonella under Health Protection Agency (HPA), Colindale, Det Forenede Kongerige.

4.5. Testning for antimikrobiel følsomhed

Ved testning for antimikrobiel følsomhed (fakultativt) skal der anvendes en valideret og kontrolleret testmetode, f.eks. en af dem, der anbefales af National Committee for Clinical Laboratory Standards (NCCLS, siden den 1. januar 2005: »Clinical and Laboratory Standards Institute« — CLSI).

Såvel agar-diffusionsmetoder som bouillonfortyndingsmetoder kan accepteres. Resultaterne indberettes både som kvantitative data (MIC-værdi for fortyndingsmetoder og hæmningszonediameter for diffusionsmetoder) og som kvalitative data (andel af resistente isolater).

De kvalitative data skal baseres på en fortolkning i overensstemmelse med epidemiologiske cut-off-værdier som fremlagt af European Committee on Antimicrobial Susceptibility Testing (EUCAST) på http://www.eucast.org

Isolaterne testes for modtagelighed for nedenstående antimikrobielle stoffer:

— ampicillin eller amoxicillin

— tetracyklin

— chloramphenicol

— florfenicol

— nalidixinsyre

— ciprofloxacin (helst) eller enrofloxacin

— sulfonamid (helst sulfametoxazol)

— sulfonamid/trimethoprim eller trimethoprim

— gentamicin

— streptomycin

— kanamycin (helst) eller neomycin

— tredjegenerations-cephalosporin (helst cefotaxim)

— colistin (fakultativ).

De to medlemsstater skal arrangere uddannelse for de involverede parter, inden undersøgelsen påbegyndes.

5. Opbevaring af optegnelser og prøver

Optegnelser om bakteriologiske undersøgelser vedrørende alle behandlede prøver opbevares i et format, der er i overensstemmelse med eller svarer til eksemplet i skema 3.

Alle isolerede stammer opbevares på de to medlemsstaters nationale referencelaboratorier, under forudsætning af at det sikrer, at stammerne forbliver intakte i mindst fem år.

Alle kødsaftprøver til serologisk undersøgelse opbevares frosset i to år.

Skema 3

Eksempel på optegnelser, der skal laves for alle behandlede prøver

Prøve Modtagelse Analyse Prøve-id + type Slagteri-id Navn Dato Klokkeslæt Navn Dato Klokkeslæt Pos. eller neg. Serovar Fagtype Antibiogram Opbevarings-id 1 S EU012 PW 3-10-06 12:00 AB 3-10 14:00 Neg 2 L EU023 PW 4-10 12:30 AB 4-10 14:00 Pos Typh DT104 ASTSu (IDnr) 3 L EU083 PW 8-10 16:30 AB 9-10 9:00 Pos Agona i.r. ASTE (IDnr) osv.

6. Rapportering fra Bulgarien og Rumænien

Den kompetente myndighed med ansvar for udarbejdelse af den årlige nationale rapport om overvågningen af salmonella hos dyr, jf. artikel 9 i Europa-Parlamentets og Rådets direktiv 2003/99/EF, indsamler og evaluerer resultaterne og meddeler Kommissionen resultatet af denne evaluering.

Rapporterne skal mindst indeholde følgende oplysninger:

6.1. Overordnet beskrivelse af undersøgelsesprogrammets gennemførelse

— beskrivelse af den undersøgte population, stratificeret efter slagterikapacitet

— beskrivelse af randomiseringsprocedure, herunder indberetningssystem

— beregnet antal stikprøver

— nærmere oplysninger om myndigheder og laboratorier, der har deltaget i prøveudtagning/testning/typning

— de overordnede resultater af undersøgelsen (bakteriologiske undersøgelser af prøver, antal positive prøver, serovar, fagtype og test af antibiotikaresistens).

6.2. Fuldstændige oplysninger om hvert dyr, der er udtaget prøver på/af, og resultaterne af de gennemførte analyser

Medlemsstaterne forelægger resultaterne af undersøgelsen i form af rådata ved anvendelse af en dataordbog og dataindsamlingsskemaer, som Kommissionen har udleveret.

Dataordbogen og skemaerne udarbejdes af Kommissionen og omfatter som minimum følgende:

— identifikation af slagteriet

— slagteriets kapacitet

— dato og klokkeslæt for prøveudtagning

— identifikation af prøverne (nummer)

— prøvetype: lymfeknuder

— dato for afsendelse til laboratoriet.

Følgende oplysninger indsamles i medlemsstaterne for hver prøve, der sendes til laboratoriet:

— identifikation af laboratoriet (hvis mere end ét laboratorium er involveret)

— transportmiddel, der er anvendt til prøverne

— dato for modtagelse på laboratoriet

— prøvematerialets vægt, når det drejer sig om analyse af lymfeknuder

— resultater for de enkelte analyserede prøver: »negativ« eller, hvis den er positiv for Salmonella spp., også resultaterne af serotypebestemmelsen »Salmonella serovar« eller »ikke-typbar«

— resultater for stammer testet for antimikrobiel følsomhed og/eller resultater af fagtypning.

(1) Dette antal bør repræsentere mindst 80 % af antallet af slagtede slagtesvin i en medlemsstat.

(2) Dvs. at der til undersøgelsen bør udtages prøver af den 5. slagtekrop, der behandles den 19. dag i den pågældende måned.